বিদেশে পাচার করা অর্থ উদ্ধারে অ্যাকশন প্ল্যান
সুইজারল্যান্ড, মালয়েশিয়া ও ইউরোপসহ বিশ্বের বিভিন্ন দেশে বাংলাদেশের পাচার হওয়া অর্থ উদ্ধারের জন্য অ্যাকশন প্ল্যান তৈরি করেছে সরকার। এ প্ল্যানের মধ্যে রয়েছে- সংশ্লিষ্ট দেশে অবস্থিত বাংলাদেশের মিশনগুলোতে আর্থিক বা কর গোয়েন্দা সংস্থার লোক নিয়োগ, পাচারকৃত অর্থের তথ্য সংগ্রহ, সাইবার ও পর্নোগ্রাফিকে মানি লন্ডারিংয়ে অন্তর্ভুক্ত করা। এছাড়া এশিয়া প্যাসিফিক গ্রুপ (এপিজি) কার্যক্রম ২০২৮ সাল পর্যন্ত বর্ধিতকরণে সরকারের সমর্থন ও সুইজারল্যান্ডের সঙ্গে ডাবল ট্যাক্সেশন চুক্তি হালনাগাদ ও আইনি জটিলতা নিরসনের উদ্যোগও রয়েছে। সংশ্লিষ্ট সূত্রে পাওয়া গেছে এসব তথ্য।

অর্থমন্ত্রী আ হ ম মুস্তফা কামাল সম্প্রতি অর্থ পাচার প্রতিরোধসংক্রান্ত এক বৈঠক শেষে সাংবাদিকদের জানান, দুই পন্থায় অর্থ পাচার হয়। একটি ব্যাংক ব্যবস্থা ও অন্যটি আমদানি-রফতানির আড়ালে। এর বাইরে বড় আকারে অর্থ পাচার হয় না। এখন তা বন্ধ করতে সব ধরনের ব্যবস্থা নেয়া হচ্ছে। বন্দরগুলোতে স্ক্যানার মেশিন বসানোর উদ্যোগ নেয়া হয়েছে। পাশাপাশি ওভার প্রাইসিং আর আন্ডার প্রাইসিং প্রতিরোধে পিএসআইর আদলে জাতীয় রাজস্ব বোর্ডে (এনবিআর) একটি সেল খোলার সিদ্ধান্ত নেয়া হয়েছে। এসব উদ্যোগের পর দেশ থেকে টাকা পাচার অনেক কমে আসবে।





চট্টগ্রাম বিশ্ববিদ্যালয়ের অবসরপ্রাপ্ত অধ্যাপক মইনুল ইসলাম বলেন, মানি লন্ডারিং ও টাকা পাচার প্রতিরোধে যে আইন হয়েছে এর বাস্তবায়ন সন্তোষজনক নয়। এক্ষেত্রে রাজনৈতিক সদ্দিচ্ছা থাকতে হবে। আগের তুলনায় দেশ থেকে পুঁজি পাচার বেড়েছে। দুর্নীতিবাজরা হুন্ডির মাধ্যমে কালো টাকা সাদা করছে। যাদের আত্মীয়স্বজন বিদেশে আছে তাদের মাধ্যমে ডলার বিদেশ থেকে নিচ্ছে। দেশে টাকা দিচ্ছে হুন্ডির মাধ্যমে। ফলে বেড়েছে মানি লন্ডারিংও। তিনি আরও বলেন, বেগমপাড়া, কুয়ালালামপুর, মালয়েশিয়া, টরেন্টোতে কারা বাড়ি করেছে দুর্নীতি দমন কমিশন অভিযান চালালে বের হয়ে আসবে। কোরিয়া, উগান্ডা, নেপালসহ বিশ্বের অনেক দেশে বাংলাদেশি ব্যবসায়ীরা শিল্প কারখানা গড়ে তুলেছেন। এখানে এফবিসিসিআইয়ের অনেক সদস্যও আছেন। এসব সন্ধান চালালে টাকা পাচারকারীদের সহজে শনাক্ত করা যাবে। এসব দিকে নজর দিতে হবে সরকারকে।




সূত্রমতে, অর্থ পাচার প্রতিরোধকারী আন্তর্জাতিক সংস্থা এপিজির কার্যক্রমের মেয়াদ ২০২৮ সাল পর্যন্ত বৃদ্ধি করা হবে। এর জন্য সদস্য দেশগুলোর অর্থমন্ত্রীর সমর্থনের প্রয়োজন হয়। সম্প্রতি এ সংক্রান্ত সমর্থনে একটি সারসংক্ষেপ অনুমোদন দিয়েছেন অর্থমন্ত্রী আ হ ম মুস্তফা কামাল। মানি লন্ডারিং প্রতিরোধে এপিজি এশিয়া অঞ্চলে ১৯৯৭ সাল থেকে কাজ করছে। এ প্রতিষ্ঠানটি ফাইন্যান্সিয়াল অ্যাকশন টাস্কফোর্সের (এফএটিএফ) সংস্থা।
অর্থমন্ত্রীর অনুমোদিত সার সংক্ষেপে বলা হয়, এপিজির সদস্য দেশ বাংলাদেশ। এর সব ধরনের কর্মকাণ্ডে বাংলাদেশ অংশগ্রহণ করে থাকে। যা আন্তর্জাতিক অঙ্গনে বাংলাদেশের ভাবমূর্তি উজ্জ্বল করেছে। পাশাপাশি মানি লন্ডারিং ও সন্ত্রাসে অর্থায়ন প্রতিরোধে বাংলাদেশ ও এর প্রতিবেশী দেশগুলোর মধ্যে সম্পর্ক উন্নয়নে গুরুত্বপূর্ণ ভূমিকা রাখছে। এছাড়া বাংলাদেশ এপিজির কো-চেয়ারের দায়িত্ব পালন করে আসছে। এজন্য ২০২৮ সাল পর্যন্ত এপিজির কার্যক্রম অব্যাহত রাখার ক্ষেত্রে বাংলাদেশের সমর্থন হিসেবে অর্থমন্ত্রীর অনুমোদন প্রয়োজন।
সূত্র আরও জানায়, সম্প্রতি অনুষ্ঠিত মানি লন্ডারিং ও সন্ত্রাসে অর্থায়ন প্রতিরোধে বিভিন্ন দিক-নির্দেশনা এবং নীতি প্রণয়ন ও বাস্তবায়নের লক্ষ্যে গঠিত টাস্কফোর্স সভায় বেশ কয়েকটি পরিকল্পনা নেয়া হয়। মূলত সুইজারল্যান্ড, মালয়েশিয়া, সিঙ্গাপুর, অস্ট্রেলিয়া, কানাডা, যুক্তরাজ্য, যুক্তরাষ্ট্র ও ইউরোপসহ বিশ্বের বিভিন্ন দেশে বাংলাদেশের পাচার হওয়া অর্থ উদ্ধারে এ পরিকল্পনা নেয়া হয়েছে।
ওই বৈঠকের কার্যবিবরণীতে বলা হয়, বিভিন্ন দেশ থেকে অর্থ উদ্ধারের ব্যাপারে সম্যক ধারণা লাভে সংশ্লিষ্ট দেশের অভিজ্ঞতা বিনিময় দরকার। এজন্য ওইসব দেশে অবস্থিত বাংলাদেশের মিশনগুলোতে স্বল্প সময়ের জন্য (১ থেকে ২ মাস) আর্থিক গোয়েন্দা ইউনিটের বা কর গোয়েন্দা ইউনিটের কর্মকর্তাদের পাঠাতে হবে। এর সম্ভাব্যতা যাচাইয়ের নির্দেশ দেয়া হয় জাতীয় রাজস্ব বোর্ড (এনবিআর) ও কেন্দ্রীয় ব্যাংককে।
সূত্র আরও জানায়, পাচারকৃত অর্থ উদ্ধারে প্রতিবন্ধকতা হিসেবে চারটি কারণকে শনাক্ত করা হয় বৈঠকে। কারণগুলো হচ্ছে- ডুয়েল ক্রিমিনালিটি (ডাবল অপরাধ), পাচারকৃত অর্থের তথ্য সংগ্রহের দীর্ঘসূত্রতা, পাচারকারীদের বিরুদ্ধে ফৌজদারি ব্যবস্থা গ্রহণ না করা ও আইনি জটিলতা। তবে পাচারকারীদের বিরুদ্ধে খুব বেশি মামলা করার রেকর্ড নেই মাদক দ্রব্য নিয়ন্ত্রণ অধিদফতর, বাংলাদেশ সিকিউরিটি এক্সচেঞ্জ কমিশন ও জাতীয় রাজস্ব বোর্ডের (এনবিআর)। এ তিনটি সংস্থা অর্থ পাচার নিয়ে কাজ করার নতুন দায়িত্ব পেয়েছে। তবে এসব সংস্থার পক্ষ থেকে এখন পর্যন্ত মামলা করার রেকর্ড খুবই কম বলে বৈঠকে তুলে ধরা হয়।
এদিকে অর্থ পাচারের ঘটনার ক্ষেত্রে অনুসন্ধান ও তদন্তের সময় তথ্য পাওয়ার জন্য আন্তর্জাতিকমানের একটি দিকনির্দেশনা প্রণয়নের জন্য অ্যাকশন প্ল্যান অনুযায়ী নির্দেশ দেয়া হয়েছে। কেন্দ্রীয় ব্যাংক ও এনবিআর এ কাজ করছে। পাশাপাশি আইনি জটিলতা নিরসনে সুইজারল্যান্ডের সঙ্গে ‘ডাবল ট্যাক্সেশন চুক্তি’ হালনাগাদের সিদ্ধান্ত নেয়া হয়। এছাড়া মানি লন্ডারিংয়ের মধ্যে সাইবার ও পর্নোগ্রাফিকে অন্তর্ভুক্ত করার ব্যাপারেও সিদ্ধান্ত নেয়া হয়।
তথ্যমতে, ২০১৫ সালে বাংলাদেশ থেকে চার প্রক্রিয়ায় ৫৯০ কোটি ডলার (দেশি মুদ্রায় ৫০ হাজার কোটি টাকা) পাচার হয়েছে। সর্বশেষ প্রকাশিত যুক্তরাষ্ট্রভিত্তিক আন্তর্জাতিক সংস্থা গ্লোবাল ফাইন্যান্সিয়াল ইন্টিগ্রিটির (জিএফআই) এক প্রতিবেদনে এ তথ্য উঠে এসেছে। সংস্থাটির তথ্যমতে, ১০ বছরে বাংলাদেশ থেকে ৫ লাখ ৩০ হাজার কোটি টাকা পাচার হয়েছে, যা দেশের চলতি বছরের (২০১৮-১৯) জাতীয় বাজেটের চেয়েও বেশি। প্রতি বছর গড়ে পাচার হয়েছে প্রায় ৫৫ হাজার কোটি টাকা। টাকা পাচারে বিশ্বের শীর্ষ ৩০ দেশের তালিকায় রয়েছে বাংলাদেশের নাম।

সুইজারল্যান্ড, মালয়েশিয়া ও ইউরোপসহ বিশ্বের বিভিন্ন দেশে বাংলাদেশের পাচার হওয়া অর্থ উদ্ধারের জন্য অ্যাকশন প্ল্যান তৈরি করেছে সরকার। এ প্ল্যানের মধ্যে রয়েছে- সংশ্লিষ্ট দেশে অবস্থিত বাংলাদেশের মিশনগুলোতে আর্থিক বা কর গোয়েন্দা সংস্থার লোক নিয়োগ, পাচারকৃত অর্থের তথ্য সংগ্রহ, সাইবার ও পর্নোগ্রাফিকে মানি লন্ডারিংয়ে অন্তর্ভুক্ত করা। এছাড়া এশিয়া প্যাসিফিক গ্রুপ (এপিজি) কার্যক্রম ২০২৮ সাল পর্যন্ত বর্ধিতকরণে সরকারের সমর্থন ও সুইজারল্যান্ডের সঙ্গে ডাবল ট্যাক্সেশন চুক্তি হালনাগাদ ও আইনি জটিলতা নিরসনের উদ্যোগও রয়েছে। সংশ্লিষ্ট সূত্রে পাওয়া গেছে এসব তথ্য।

অর্থমন্ত্রী আ হ ম মুস্তফা কামাল সম্প্রতি অর্থ পাচার প্রতিরোধসংক্রান্ত এক বৈঠক শেষে সাংবাদিকদের জানান, দুই পন্থায় অর্থ পাচার হয়। একটি ব্যাংক ব্যবস্থা ও অন্যটি আমদানি-রফতানির আড়ালে। এর বাইরে বড় আকারে অর্থ পাচার হয় না। এখন তা বন্ধ করতে সব ধরনের ব্যবস্থা নেয়া হচ্ছে। বন্দরগুলোতে স্ক্যানার মেশিন বসানোর উদ্যোগ নেয়া হয়েছে। পাশাপাশি ওভার প্রাইসিং আর আন্ডার প্রাইসিং প্রতিরোধে পিএসআইর আদলে জাতীয় রাজস্ব বোর্ডে (এনবিআর) একটি সেল খোলার সিদ্ধান্ত নেয়া হয়েছে। এসব উদ্যোগের পর দেশ থেকে টাকা পাচার অনেক কমে আসবে।